送昭遠兼寄昭祖諸友
作者：陳淵
朝代：宋

paragraphs: 離腸如亂絲，欲解紛無緒。
别話似泉源，袞袞日夜注。
幾年見君文，萬里偶相聚。
一日不易得，矧茲寒暑度。
孤雲向北飛，三鳳各南騖。
人生類泛梗，後約亦何據。
傷心璧池東，塵土暗歸路。
憑高極遠目，不見籃輿去。
君如千里駒，奔放尤難御。
强使就檢繩，不入駑駘步。
何當宴瑶池，定欲求飛兔。
鹽車未可嘶，俛首且羈馵。
余生易語言，開口初莫慮。
一從摩詰遊，便省黙黙處。
何時遂攜孥，入隱高山霧。
招君賢昆季，靜坐契深悟。
濁醪聊共傾，清境煩君賦。
况有林下人，解道因風絮。